  Майя Бывальцева 40 миллион манет висъялоз инвестор Ижкарысь Лятушевичлэсь юртсэ выльдыны. Журналистъёсын пумиськылыкуз со сярысь ивортӥз Удмуртиысь лулчеберетъя но туризмъя министр Владимир Соловьёв. «Мон застройщикен берлозэ вераськи удмуртарняе (25-тӥ южтолэзе — ред.). Со оскытӥз, лэсьтӥськисьёс объектэ пӧсьтолэзе пырозы шуыса, ар ӵоже сое выльдыны кулэ. Со юртэ выжоз чеберлыко киужъёсъя центр. Выльдӥськон ужъёслы 40 миллион манет котыр мыноз — инвестициос, коньдэтысь уксё уз кутӥськы», — вераз Соловьёв. Азьвылгес чакламын вал, вашкала юртэз кун но ужбергатон чотын выльдозы шуыса. Чеберлыко киужъёсъя центр выль интыын туристъёслы мастер-классъёс ортчытъялоз. Со сяна, инты бадӟымгес луэмен, ужъюртлэн ялан ужась но вошъяськись адӟытонъёсты радъяны луонлыкез кылдоз. Нош Советской урамысь юртэ, кытын али ужа чеберлыко киужъёсъя центр, туристъёслы ивортодэтъя центр интыяськоз. Отын вань мылкыд карисьёс элькунысь туризмъя иворъёс басьтыны быгатозы. Берло чакланъёсъя, со 2016-тӥ арын оштолэзе ужаны кутскоз. Лятушевичлэн юртэз — мезонинэн одӥг этажъем из юрт — пуктэмын вал 1807-тӥ арын. Дудин архитектор сое кылдытӥз Лятушевич протоиерей понна. Интыяськемын Вадим Сивков ульчаын. Юртлэн архитектураез 19-тӥ даурысь ӟуч классикалы тупа. Но 1925-тӥ арын коркалэн уйпал но шунды ӝужан палъёсаз куинь укноем ватсэтъёс пуктӥзы, со фасадлэсь симметризэ тӥяз. Лятушевичлэн юртаз пӧртэм аръёсы интыяськизы заводысь чиновникъёслэн патеръёссы, заводлэн аптекаез, калык армилэн Штабез, РСДРП огазеяськонлэн Ижысь Комитетэз, пинал пролетарийлэн юртэз, Кун банк, элькунысь шаертодонъя музей. 1995-тӥ арын объектэз федерал инлыкен синпелетъёс пӧлы пыртӥзы. Соку ик юрт быдэсак выльдыны ворсамын вал, али но уже уг кутӥськы. Тегъёс: Лулчеберет Ижкар Удмуртия Лятушевич  